

РЕПУБЛИКА СРПСКА

ГРАД ДЕРВЕНТА

ГРАДОНАЧЕЛНИК–ГРАДСКА УПРАВА

ОДЈЕЉЕЊЕ ЗА ПРОСТОРНО УРЕЂЕЊЕ

Дервента, Трг ослобођења бр.3, 74400 Дервента, Тел: +387 53 315 171;

На основу члана 152. став 3. тачка 4. Пословника о раду Скупштине града Дервенте („Службени гласник Града Дервента“, број: 24/21 и 18/22), а у складу са Закључком Скупштине града Дервенте („Службени гласник Града Дервента“, број: 3/25), Одјељење за просторно уређење подноси

**И З В Ј Е Ш Т А Ј**

**о спроведеној јавној расправи по Нацрту одлуке о уклањању рушевних и девастираних објеката на подручју града Дервенте**

Скупштина Града Дервенте је на 4. сједници одржаној дана 13. фебруара 2025. године, разматрала и прихватила Нацрт одлуке о уклањању рушевних и девастираних објеката на подручју града Дервенте, доношењем Закључка број: 01-022-44/24 и исти ставила на јавну расправу у до 17. марта 2025. године.

Грађани Дервенте су путем Огласне плоче у Градској управи, „Дервентског листа“ од 20. фебруара 2025. године, „Гласа Српске“ од 21. фебруара 2025. године, путем званичне интернет презентације Града Дервента ([www.derventa.ba](http://www.derventa.ba)), интернет портала (Derventa Cafe, Facebook stranici Grada Dervente) обавјештени да је Скупштина Града Дервенте прихватила Нацрт ове одлуке и исти ставила на јавну расправу. Такође, у „Дервентском листу“ од 20. фебруара 2025. године и „Гласу Српске“ од 21. фебруара 2025. године је објављен Нацрт одлуке као посебан додатак.

У току трајања јавне расправе, Одјељење за инспекцијске послове организовало је јавну расправу.

У четвртак 6. марта 2025. године, са почетком у 12 часова у скупштинској сали, одржана је јавна расправа на којој су могла присуствовати сва заинтересеована правна и физичка лица, те давати приједлоге и сугестије. Обавјештење о одржавању расправе објављено је на Огласној плочи 13. фебруара 2025. године, у „Дервентском листу“ од 20. фебруара 2025. године, „Гласу Српске“ од 21. фебруара 2025. године. Расправи се одазвало 17 учесника, а међу њима су била и два новинара „Дервентског листа“ ради праћења расправе (листа присутних је у прилогу овог документа).

На одржаној расправи изнесена су два приједлога која су прихваћена.

На констатацију Субић Милорада да је упитан материјално-правни основ у уводу Одлуке, брисан је члан (Нацрта одлуке) који одређује процедуру уклањања објекта или дијела објекта, тј. члан 150. Закона о уређењу простора и грађењу („Службени гласник Републике Српске“, број: 40/13, 106/15,03/16 и 84/19). Такође, на приједлог Милорада Субића, у образложење одлуке је додан дио који се односи на средства која су обезбјеђена за рушење оваквих објеката, односно процјена финансијских средстава, извори и начин обезбјеђења средстава за извршење одлуке.

На расправи није било више приједлогa, који би утицали на измјену или допуну Приједлога одлуке у односу на Нацрт. Углавном су присутни постављали питања обрађивачу Одлуке и таксативно набрајали објекте, које би по њиховом мишљењу требало уклонити.

У току трајања јавне расправе, путем електронске поште је запримљено 8 (осам) пријава, који се односе на објекте, које би по мишљењу лица која су их пријављивала, требало рушити. Ове пријаве нису утицале на измјену или допуну Приједлога одлуке у односу на Нацрт.

На основу консултација између обрађивача одлуке и овлаштеног предлагача, дошло је до измјена у уводу Одлуке, јер је приликом писања Нацрта одлуке начињена техничка грашка, те је два пута наведен исти правни основ. Из увода је брисан члан 150. Закона о уређењу простора и грађењу („Службени гласник Републике Српске“, број: 40/13, 106/15,03/16 и 84/19), јер је прихваћен приједлог Милорада Субића, који је изнио на јавној расправи, а касније и доставио у писаној форми, путем протокола. У уводу је додан члан 18. став 6. Статута Града Дервента („Службени гласник Града Дервента”, број: 6/21, 20/21 и 10/22), којим је прописано да је надлежност града у области просторног планирања и грађења обезбјеђивање услова и одређивање начина изградње, односно постављање и уклањање објеката на јавним површинама у насељеним мјестима и на неизграђеном грађевинском земљишту и одређивање услова за уклањање објеката који представљају непосредну опасност за живот и здравље људи, за сусједне објекте и безбједност саобраћаја. У члану 2. Одлуке, из практичних разлога измјењен је дио текста, гдје је иза ријечи Комисија за преглед објеката додан дио. „(у даљем тексту Комисија)“. У члану 4. Одлуке је такође измјењен дио који се односи на вјештачење, па се послије ријечи налаз, додаје ријеч: „и мишљење“. У члану 5. мијења се дио који се односи на достављање обавјештења, јер Закон о општем управном поступку познаје термин „достављање обавјештења“, те је тај термин додан и и предметну Одлуку. У Приједлогу одлуке, у члану 6. мијења се дио који се односи на доношење рјешења о уклањању објеката, па умјетсто дијела: „Град Дервента ће по службеној дужности прибавити одобрење за исто“, стоји: „надлежно одјељење ће по службеној дужности донијети рјешење о уклањању објекта“, јер члан 150. Закона о општем управном поступку прописује да надлежно одјељење доноси рјешење о уклањању објеката. Такође, измјењен је члан 7, у којем је измјењен став 1. и додан и став 2, а све у циљу детаљног појашњења поступка за намирење трошкова. У члану 7. став 1. прописано је да ће надлежно одјељење рјешењем утврдити трошкове уклањања објекта и оставити примјерен рок за уплату трошкова, како би се Град намирио од власника или сувласника уклоњеног објекта. У члану 7. је додан став 2. којим је прописано да ће Град намирење трошкова који су настали приликом уклањања објекта, тражити у извршном поступку и обавезно урачунати затезну камату у складу са Законом. У члану 8. Приједлога одлуке измјењен је дио текста, па умјесто ријечи „задужује се“, стоји „надлежно је“.

С обзиром да је Одјељење за просторно уређење надлежно за провођење Одлуке, самим тим је ово Одјељење сачинило извјештај и обрадило предмет.

ОБРАЂИВАЧ

Одјељење за просторно уређење