На основу члана 8. Закона о министарским, владиним и другим именовањима Републике Српске („Службени гласник Републике Српске“, број 41/03), члана 18. Закона о систему јавних служби („Службени гласник Републике Српске“, број: 66/07, 109/12 и 44/16), члана 87. став 1. Закона о социјалној заштити („Службени гласник Републике Српске“, број: 37/12, 90/16, 42/20 – Уредба и 36/22), члана 39. став 2. тачка 33. Закона о локалној самоуправи („Службени гласник Републике Српске“, број: 97/16, 36/19 и 61/21) и члана 37. став 2. тачка 33. Статута Града Дервента („Службени гласник града Дервента“ број: 6/21, 20/21 и 10/22), Скупштина града Дервента на \_\_\_. сједници, одржаној \_\_\_\_\_\_ 2025. године, доноси

**О Д Л У К У**

о расписивању Јавног конкурса за избор и именовање директора

Јавне установе „Центар за социјални рад Дервента“ Дервента

Члан 1.

Расписује се Јавни конкурс за избор и именовање директора Јавне установе „Центар за социјални рад Дервента“ Дервента.

Члан 2.

Општи и посебни услови и критеријуми за избор и именовање директора Јавне установе „Центар за социјални рад Дервента“ Дервента, прописани су Законом о министарским, владиним и другим именовањима Републике Српске, Законом о социјалној заштити и Статутом ЈУ „Центар за социјални рад Дервента“ Дервента.

Члан 3.

Јавни конкурс за избор и именовање директора Јавне установе „Центар за социјални рад Дервента“ Дервента, чини саставни дио ове одлуке, а објавиће се у „Службеном гласнику Републике Српске“, дневном листу „ГЛАС СРПСКЕ“ и „Дервентском листу“.

Рок за подношење пријава на Конкурс из члана 1. ове одлуке је 15 дана од дана посљедњег објављивања Конкурса у једном од јавних гласила из става 1. овог члана.

Члан 4.

Поступак спровођења Конкурса, укључујући преглед приспјелих пријава, интервју и предлагање кандидата, у складу са Законом, извршиће Комисија за избор по јавном конкурсу за именовања у Јавној установи „Центар за социјални рад Дервента“ Дервента, коју је именовала Скупштина града Дервента.

Члан 5.

За спровођење ове одлуке задужује се Одјељење за општу управу.

Члан 6.

Ова одлука ступа на снагу осмог дана од дана објављивања у „Службеном гласнику града Дервента“.

СКУПШТИНА ГРАДА ДЕРВЕНТА

Број: \_\_\_\_\_\_\_/25 ПРЕДСЈЕДНИК

Датум: \_\_\_\_\_\_\_\_ 2025. године СКУПШТИНЕ ГРАДА

Синиша Јефтић

О б р а з л о ж е њ е

Правни основ за доношење ове одлуке

Законом о министарским, владиним и другим именовањима Републике Српске, регулише се отворени поступак избора којим се врши коначно именовање и поновно именовање на позицију у регулисаном органу дефинисаним тим законом.

Чланом 8. став 1. истог Закона, прописано је да, након што су одобрени критеријуми за именовање, оглас за упражњену позицију се обавезно мора објавити на најефикаснији могући начин и мора се објавити најмање у „Службеном гласнику Републике Српске” и барем у једном дневном листу великог тиража с циљем да буде доступан најширој јавности.

Такође, прописано је и шта оглас за упражњену позицију мора да садржи.

Чланом 87. став 1. Закона о социјалној заштити, прописано је да установом социјалне заштите руководи директор, којег именује и разрјешава оснивач.

Чланом 37. став 2. тачка 33. Статута Града Дервента, прописано је да Скупштина града именује и разрјешава директора и управни одбор установе чији је оснивач или суоснивач Град, у складу са законом.

Разлози за доношење ове одлуке

Будући да је досадашњи директор Јавне установе „Центар за социјални рад Дервента“ Дервента, Маја Поповић, поднијела неопозиву оставку, дана 18.03.2025. године, потребно је покренути поступак јавне конкуренције за именовање директора ове Јавне установе.

У складу са наведеним, предлаже се Скупштини Града Дервента, доношење одлуке као у приједлогу.

ОБРАЂИВАЧ ПРЕДЛАГАЧ

Одјељење за привреду и друштвене ГРАДОНАЧЕЛНИК

дјелатности Игор Жунић